 **GRADSKO VIJEĆE *P R I J E D L O G***

KLASA:550-01/20-01/03

URBROJ:2186/18-02/1-20-1

U Ludbregu, 15. travnja 2020. godine

 Na temelju članka 35. Zakona o lokalnoj i područnoj (regionalnoj) samoupravi (Narodne novine br. 33/01, 60/01, 129/05, 109/07, 125/08, 36/09, 150/11, 144/12, 19/13-pročišćeni tekst, 137/15-ispravak, 123/17, 98/19), te članka 33. Statuta Grada Ludbrega („Službeni vjesnik Varaždinske županije“ br. 23/09, 17/13, 40/13-pročišćeni tekst, 12/18, 55/18-pročišćeni tekst, 40/19, 13/20) Gradsko vijeće Grada Ludbrega na 20. sjednici održanoj 15. travnja 2020. godine donosi

**ODLUKU O PRIVREMENOJ NOVČANOJ POMOĆI**

1. **OPĆE ODREDBE**

**Članak 1.**

 Odlukom o privremenoj novčanoj pomoći (u nastavku teksta:Odluka) uređuju se uvjeti i postupak ostvarivanja prava na novčanu pomoć za samca/kućanstvo (u nastavku teksta:Novčana pomoć) te utvrđuje iznos novčane pomoći koju osigurava Grad Ludbreg u skladu s materijalnom situacijom u kojoj se samac/kućanstvo (u nastavku teksta:Korisnik) nalazi zbog pandemije uzrokovane korona virusom.

 Izrazi koji se koriste u ovoj Odluci, a imaju rodno značenje, bez obzira na to jesu li korišteni u muškom ili ženskom rodu, odnose se na jednak način na muški i ženski rod.

**Članak 2.**

 Novčana pomoć za samca iznosi =1.000,00 neto mjesečno dok za kućanstvo iznosi 2.000,00 neto mjesečno i to za travanj, svibanj i lipanj 2020. godine od dana uredno podnesenog zahtjeva.

1. **UVJETI ZA STJECANJE NOVČANE POMOĆI**

**Članak 3.**

Novčana pomoć stječe se u slijedećim slučajevima:

* ako je Korisnik zbog nepovoljne ekonomske situacije uzrokovane pandemijom dobio poslovno-uvjetovani otkaz;
* ako Korisnik ima status stalnog sezonca;
* ako je Korisnik uredno prijavljen na Hrvatski zavod za zapošljavanje (u nastavku teksta HZZ);
* ako je Korisnik državljanin Republike Hrvatske i ima neprekidno prijavljeno prebivalište na području Grada Ludbrega najmanje jednu godinu od dana podnošenja zahtjeva.

**Članak 4.**

 Novčana pomoć ne može se steći u slijedećim slučajevima:

* ako Korisnik ili njegovi članovi kućanstva imaju u vlasništvu drugi stan ili kuću, osim stana i kuće koju koriste za stanove, a koju iznajmljuju i time osiguravaju sredstva potrebna za zadovoljenje životnih potreba;
* ako Korisnik ili njegovi članovi kućanstva imaju u vlasništvu poslovni prostor koju iznajmljuju i time osiguravaju sredstva potrebna za zadovoljenje životnih potreba,
1. **POSTUPAK ZA STJECANJE NOVČANE POMOĆI**

**Članak 5.**

 Zahtjev za stjecanje novčane pomoći Korisnik podnosi Upravnom odjelu za razvojne projekte, društvene djelatnosti i lokalnu samoupravu (u nastavku teksta:Upravni odjel) na za to propisanom obrascu/obrascu u elektronskom obliku koji se nalazi na mrežnim stranicama Grada Ludbrega, a koji sadrži popis isprava kojima se dokazuju činjenice iz članaka 3. i 4. ove Odluke.

 Isprave potrebne za utvrđivanje činjeničnog stanja zbog donošenja pravilnog i zakonitog Rješenja o novčanoj pomoći dostavljaju se u izvorniku/preslici, odnosno ispisu/skenu u slučaju dostave u elektronskom obliku.

 Nadležni Upravni odjel Grada Ludbrega Rješenjem odlučuje o novčanoj pomoći u roku od 30 dana od dana uredno podnijetog zahtjeva.

1. **PRESTANAK NOVČANE POMOĆI**

**Članak 6.**

 Pravo na novčanu pomoć prestaje:

1. danom zasnivanja radnog odnosa korisnika novčane pomoći,
2. danom stjecanja prava na mirovinu korisnika novčane pomoći,
3. danom stjecanja prihoda člana kućanstva čiji prihod po članu kućanstva prelazi iznos propisan člankom 4. ove Odluke,
4. danom prestanka isplate novčane pomoći temeljem donijetog Rješenja o priznavanju prava na novčanu pomoć,
5. danom podnijetog zahtjeva za prestankom novčane pomoći od strane korisnika novčane pomoći.

 Upravno tijelo odlučit će Rješenjem o prestanku stjecanja novčane pomoći, osim u slučaju st.1.d) ovoga članka.

**Članak 7.**

 Korisnik novčane pomoći dužan je nadležnom Upravnom odjelu Grada Ludbrega prijaviti svaku promjenu podataka te drugih činjenica koje utječu na stjecanje novčane pomoći u roku od 8 dana od dana nastanka promjene.

 Korisnik novčane pomoći dužan je vratiti ne pripadajuću novčanu pomoć.

**Članak 8.**

 Nadležni Upravni odjel Grada Ludbrega, uz pisanu suglasnost Korisnika, provjeravat će osobne podatke Korisnika i članova kućanstva Korisnika te druge činjenice koje utječu na stjecanje prava na novčanu pomoć za sve vrijeme njenog trajanja.

 Ako postoje podaci da su se činjenice iz stavka 1. ovoga članka promijenile, nadležni Upravni odjel Grada Ludbrega obustavit će isplatu do pribavljanja odgovarajuće javne isprave o istom.

1. **PRIJELAZNE I ZAVRŠNE ODREDBE**

**Članak 9.**

 Žalba na Rješenje donijeto na temelju ove Odluke podnosi se gradonačelniku Grada Ludbrega u roku od 8 dana od dana dostave Rješenja, putem nadležnog upravnog odjela.

 Odluka o žalbi je konačna.

**Članak 10.**

 Ova Odluka stupa na snagu prvog dana od dana objave u „Službenom vjesniku Varaždinske županije“ iz razloga hitnosti provođenja mjera za ublažavanje krize uzrokovane koronavirusom (COVID-19), a primjenjuje se do prestanku okolnosti predviđenih „Odlukom o mjerama ograničavanja društvenih okupljanja, rada u trgovini, uslužnih djelatnosti i održavanja sportskih i kulturnih događanja“.

 Predsjednik

 Gradskoga vijeća:

 Antun Šimić

**O B R A Z L O Ž E NJ E**

 Zbog pridržavanja protuepidemijskih mjera uzrokovanih koronavirusom, Stožer civilne zaštite Republike Hrvatske donio je dana 19.03.2020. godine „Odluku o mjerama ograničavanja društvenih okupljanja, rada u trgovini, uslužnih djelatnosti i održavanja sportskih i kulturnih događaja“ kojom je u članku 3. naložena obustava rada određenih djelatnosti trgovina i obustava rada uslužnih djelatnosti, obustava sportskih natjecanja i rada teretana, fitness i rekreacijskih centara i dr.

 Uslijed novonastale situacije, brojnim građanima s područja Grada Ludbrega prestao je radni odnos te su dovedeni u nepovoljnu materijalnu situaciju.

 Slijedom navedenog predlaže se donošenje ove Odluke, a smjernice za izradu ove Odluke temelje se na Zakonu o socijalno skrbi prate paket mjera izdanih od strane Vlade Republike Hrvatske. Ovom Odlukom ne reguliraju se prava pojedinih kategorija korisnika socijalnih pomoći nego se reguliraju prava određene skupine građana koji su se uslijed posebnih, novonastalih okolnosti našli u teškoj odnosno nepovoljnoj materijalnoj situaciji.

 Predložena Odluka samo je jedna od mjera Grada Ludbrega predviđenih „Odlukom o pomoći gospodarstvu i građanima s područja Grada Ludbreg uslijed epidemije koronavirusa /COVID-19/“ kojom se nastoji ublažiti štetne posljedice epidemije koronavirusa.

 S obzirom da je člankom 73. Zakona o lokalnoj i područnoj (regionalnoj) samoupravi propisano da se iz osobito opravdanih razloga može odrediti da opći akt stupa na snagu prvog dana od dana objave u službenom glasilu, isto je predviđeno člankom 10. prijedloga Odluke.

 Također se u prijelaznim i završnim odredbama predlaže da se ova Odluka

primjenjuje do prestanka okolnosti predviđenih „Odlukom o mjerama ograničavanja društvenih okupljanja, rada u trgovini, uslužnih djelatnosti i održavanja sportskih i kulturnih događanja

 Sukladno odredbama članka 40. Poslovnika Gradskoga vijeća Grada Ludbrega, gradonačelnik Grada Ludbrega kao ovlašteni predlagatelj podnosi ovaj prijedlog akta na raspravu i donošenje Gradskom vijeću Grada Ludbrega.